Sendaviva eta beste abentura parke batzuk | Visit Navarra - Nafarroako Turismoaren webgune ofiziala\nSendaviva eta beste abentura parke batzuk Nafarroan\nZure adrenalina deskarga paisaiarik onenean\nBisitan etorri zara Nafarroara eta zure txikiek inoiz ez bezala pasatzea nahi duzu? Edo, akaso, talde bat zarete eta errutinatik ateratzeko gogoa duzue? Bikotekidearekin edo bakarrik heldu zara jarduera eta lasaitasuna elkartzera?\nBeno, bada leku bat Nafarroan —zazpi, egia esan— zure lagunak eta zu zerorri gustura asko egotekoak. Berdin dio familia, lankideak edo maitatiak zareten. Gauza bakarra izan behar duzue: abentura polit bat bizitzeko gogo handia.\nNafarroako abentura parkeak\nBehar guztiak betetzeko zerbitzuak ditu\nPlan tentagarriak egiten ahal dira inguruetan ere\nNaturan egoki asko integratua, atsegin ematen du hura ikusteak\nSendaviva parkearekin hasiko gara, Nafarroako hegoaldean, Tuteratik ordu erdira eta Errege Bardeatik hurbil. Gune handia da, eta bertan gozatzen ahal duzu animaliez, ikuskizunez, atrakzioez eta txikientzako eta ez hain txikientzako bestelako hainbat planez.\nItxura ona du, ezta? Segi irakurtzen bada, dena azalduko dizugu eta.\nErne atrakzioekin, fantasia hutsa baitira. Eta ezin hobeak jende guztiarentzat: lasaienekin hasi eta ausartenekin buka\nErorketa askea, txalupak, tirolinak, bobsleigha, valhalla, aulki hegalariak, etxe sorgindua, ur labirintoa... Eta beste anitz, oso erakargarriak eta, batez ere, dibertigarriak.\nHainbat gunetan taldekatuta aurkituko dituzu eta bide batzuk dituzu haietara ailegatzeko.\nAdibidez, Abeltzaintza Bidea —Aurizko zaldiekin eta Nafarroako behokekin—, Basoko Bidea —hartzekin, otsoekin eta katamotzekin— edo Exotikoen Bidea —kanguruekin, tigreekin eta zebrekin—, eta, horrela, 8 bide desberdin.\nAnimaliak gustuko badituzu, kostako zaizu nondik hasi aukeratzea.\nSegi ongi pasatzen. Adin guztietako pertsonentzako ikuskizunak ditugu oraingoan.\nTxotxongilo antzerkia, hegazti harraparien hegaldi erakustaldia, eta baita zirku emanaldia ere, familia osoari irribarre bat baino gehiago eginaraziko diona\nGoazen orain parkeko bisitaren alderdi praktikoetara.\nInstalazioetan denetatik duzu, ezertaz arduratu beharrik izan ez dezazun.\n7 jatetxe, era guztietako janariekin; aparkaleku handi bat (autokarabanentzako zerbitzuak ere baditu); dena irisgarria gurpil aulkientzako eta haur kotxeentzako, kontsigna ere bai; eta denda bat zure oroigarri gogokoenak erosteko.\nA! aterpe bitxi bat ere —baso bat balitz bezala birsortua—, parkea ongi ezagutzeko, gaua egitea erabakitzen baduzu.\nErabaki al duzu? Xehetasunak zehaztea besterik ez zaizu falta orain.\nSendavivari buruz jakin nahi duzun guztia\nEta Sendavivako txangoa osatu nahi baduzu eta ingurua ezagutu, hemen dituzu pare bat gomendio. Iristeko, aski eta sobera izanen duzu ordu erdi bat.\nLehen gomendioa Errege Bardeako Parke Naturala da, noski. Seguru asko, Nafarroa osoko parajerik bitxiena da, Pirinioetatik hurbil dagoen basamortua delako, eta merezi du bisitatzea.\nBigarrena da Nafarroako Erriberako hiriburuan, Tuteran, paseo bat egitea. Hantxe izanen dituzu zain kultura ondare ikusgarria, alde zaharrean (ezinbestekoa da Andre Mariaren katedrala), eta goi mailako gastronomia.\nEta pittin bat iparralderago, Kantauri itsasotik gertu, hurrengo helmuga: lgantzi, Bortzirietako eskualdean. Han landa resort bikaina aurkituko duzu, eta ez zaio ezer falta. Begira, begira:\nIrrisarri Landeko jarduerak\nLeku honetan ez da inoiz bukatzen dibertsioa.\nBegira, jende guztiarentzako jarduera anitz ditu parkeak: ibilbide tematikoak (zentzumenak, mitologia, abentura), arborismoa, zubi tibetarra, tirolinak, pendulua, laser tag edo disc golfa, bai eta pump track zirkuitua ere.\nBaita beste gauzatxoren bat ere, zure jakin-mina pizteko utzi duguna. Zer ote da?\nIrrisarri Landeko zerbitzuak\nAurreratu dizugunez, resorta da hau, eta horrek esan nahi du behar duzun guztia aurkituko duzula bertako instalazioetan.\nHiru ostatu mota: aterpetxe koloretsu bat, taldeentzako ezin egokiagoa, hiru izarreko hotela, antzinako jauregi batean, tradizioa eta modernitatea ezin hobekiago nahasten dituena, eta luxuzko bordak, ihesaldi erromantiko bat egiteko primerakoak.\nGainera, bi jatetxe ditu, bata informala eta bestea egilearena, zure saririk onena izanen dira horiek abentura eguna amaitu ondoren.\nEta itxaron, kasualitatez ekitaldiren bat antolatu nahi baduzu Nafarroan —enpresakoa edo familiakoa—, badute gune bat hemen, Mirador de Yrisarri, bereziki horretarako diseinatua.\nSentitu al duzu Irrisarriren deia?\nBa antolatu hemen zure hurrengo bisita\nIrrisarri Landen egiten ahal dudan guztia\nIrrisarri Landen inguruak\nHauek instalazio zoragarriak izanagatik, Bortzirietan barna buelta bat egiteko gogoa baduzu, bertako herrixkak bisitatu bezalakorik ez dago, ezin politagoak baitira.\nAdibidez, Bera dotorea, kontu handiz zaindutako oinetxeak dituena, ederki asko apainduak. Edo aldameneko herria, Lesaka, industria tradizio handikoa eta arkitektura aberatsekoa. Joatera animatuz gero, ez galdu Tourseko San Martin Eliza, eta herrigune zoragarria; hari itxura polit askoa ematen dio ibaiak, zeinak herria bi petrilen artean zeharkatzen baitu. Ikusiko duzu zer polita den.\nEta iparraldera goaz orain, Baztan haran piriniotarrera. Nafarroa Abenturak zure eskura jartzen dituen bi parkeak bisitatuko ditugu oraingoan. Jakin ezazu aire zabaleko jarduera ugari eskaintzen dituztela eta kostako zaizula aukeratzea. Begira, begira\nElizondo ondoko parke honek pultsazioak igo eta hankak dardarka jarriko dizkizu bere proposamenekin.\nTirolinaz osatutako bi zirkuitu, bata helduentzat eta bestea txikientzat, ferrata bidea ikuspegi izugarriekin, megapendulua 142 metroko hegaldiarekin —glup—, hainbat ibilbide eta arroil-akuapark naturala, txirristen eta putzuen artean.\nEsan dizudana, dantzan hasiko da zure bihotza.\nNarbarten, Bertizko Jaurerriko Natur Parketik oso gertu duzu bigarren proposamen hau, aitzinekoa baino pixka bat arinagoa.\nBi jarduera oso desberdin egiten ahalko dituzu hemen, biak ere, aldi berean, guztiz zirraragarriak.\nBata arborismoa da, hau da, zuhaitzen arteko altuerako zirkuituak, soketatik, sareetatik eta tirolinetatik mugitzeko.\nBestea, paintballa. Bai, horixe bera, basoaren erdian beste taldeari pintura bolak botatzen ibiltzea. Parkean beharrezko ekipamendua emanen dizute, eta dutxatzen utziko dizute bukatzean.\nPlan bikainak biak ere, koadrilan edo familiarekin ongi pasatzeko.\nZer gehiago behar duzu? Ezer gutxi, egia esan. Arropa erosoa, konpainia ona eta espiritu abenturazalea. Bi parke horiek xehetasunez ezagutzeko, jo ezazu haien webgunera, eta, gainera, ostatu hartzeko iradokizunen bat ere ikusiko duzu\nEstellerriaren txanda da orain. Ameskoa haranera joanen gara, zehatz esateko, Larraonara, Urbasa mendilerroaren azpian baitago. Aurrekoak baino txikiagoa da parke hau, baina jarduera ugari ditu ongi pasatu ahal izateko. Eta esan beharrik ez dago Nafarroako ohiko natura duela inguruan.\nUrbasa Abentura Parkeko jarduerak\nBi harkaitz handi ditu, eta haiexek dira parkearen bihotza. Harkaitzek, zutoin batzuen laguntzaz, armiarma sare handi bat osatzen dute, zeinetan hari bakoitza proba bat den.\nZurezko plataformak, zubi tibetarrak, eskalada pasabideak, ferrata bide txikiak eta orientazio jarduerak.\nTira, eskeletoa mugitzeko eta energiaz betetzeko behar den guztia.\nEguneko plan ederra begi-bistan!\nUrbasa Abentura Parken inguruak\nHemen oso erraza da kontua. Urederraren iturburutik 20 minutu baino gutxiagora egonda, hauxe besterik ezin dugu esan: JOAN ZAITEZ HARA!\nEta letra larriz paratu dugu, ezin baita nahikoa nabarmendu zein polita den. Hargatik du “ur ederra” izena.\nEta ez da itsusiagoa Urbasa mendia. Bertan, iturburuaren bideaz gain, beste mendi-ibilbide batzuk eta begiratoki izugarriak aurkituko dituzu.\nNafarroako erdialdeko abentura parke batera joanen gara orain. Zangozerriaren txanda da, Oibar udalerrian. Parke txiki honetan familia osoak primeran pasako du zuhaitzen adaburuetan saltoka tximuak bezala\nArborismoa dugu hemen ere, goazen ba!\nMaila ezberdineko bi zirkuitu, oihaneko errege edo erregina sentitzeko basoko altueretan.\nZubiak, plataformak, eskailerak eta tirolinak.. urteak kentzen dituzten oihu horietakoren bat baino gehiago eginaraziko dizute, hori seguru.\nArtamendia Abentura Parkeko jarduerak\nArtamendia Abentura Parkearen inguruak\nEskualdea ezagutzeko aprobetxatu nahi duzu parkera egin duzun bisita?\nPrimeran, bada. Lehenbizi hiriburutik pasatu behar duzu, Zangozatik. Ondare arkitektoniko hagitz interesgarria du —Andre Maria eliza eta haren portada erromanikoa, ikusgarri nabarmenenak—, eta, gainera, gastronomia oso aberatsa: ezin alde batera utzi bertako potxak!\nIrunberriko arroila miresgarria ezagutu gabe ere ez zenuke alde egin beharko. Nafarroako paisaiarik malkartsuenetako bat da, eta bertan paseatu, bizikletan ibili eta putreak zure buruaren gainetik hegan ikusten ahal dituzu. Ez zaizu berehalakoan ahaztuko paisaia hori, ez horixe.\nHau da hau abentura eta ez Indiana Jonesena\nErrutina hautsi nahi baduzu eta zure zainetatik odola dabilela sentitu nahi baduzu eta ez hortxata, aukeratu zure norakoa eta aitzina. Ez al dakizu bada abentura horietan hastea dela garrantzitsuena? Hori horrela da, Jones doktoreak hala esan baitigu.\nEta energia txute horren ondoren, zerbait lasaixeagoa?\nBai, jakina. Hementxe dituzue erritmo motelagoan gozatzeko plan batzuk.\nDonejakue Biderako sarrera ederrenak zuri ere irekiko dizkizu ateak\nZer ikusi Orreagako inguruetan\nEzagutu Nafarroako alde magikoa\nEraman nazazu zaldunen eta printzesen iraganera


Bizi edozein motatako abentura gizonentzako bermuda tekniko hauekin. Arinak eta elastikoak dira, eta Shellstretch ehun birziklatuarekin eginda daude (erabiltzen ez diren arrantza-sareetatik ateratakoa). Aurrealdean bi patrika dituzte, patrika kremaileradun bat alboan eta patrika saretadun bat atzealdean. Gerrialde elastiko eta leuna dute, eta lokarri elastikoa, itxigailu bidez egokitu daitekeena. Oso egokiak dira kirola egiteko, oso transpiragarriak eta trinkogarriak direlako. Uraren kontrako PFCrik gabeko tratamendua dute (DWR), eta erabilitako ehunek, Bluesign Approved ziurtagiria, Ternua etxeak jasangarritasunaren alde duen filosofiaren erakusgarri.\nGizonentzako galtza hauek teknikoak, transpiragarriak eta erosoak dira. Bikainak dira trail runningerako eta trekkingerako.\nEhun konposaketa: 1857


Datuak eta argitalpenak\nDatuak, argitalpenak eta ebaluazioak\n2018ko jardueren memoria\nHizketakide sozialak, hezkuntza eta prestakuntzaren arloko estatuko zein autonomia-erkidegoetako administrazioak eta prestakuntzako erakunde publikoak zein pribatuak ahalegin handia egiten ari dira lanbide-heziketa berritzailearen alde modu koordinatuan lan egiteko, ahalik eta pertsona prestatu gehien izate eta ekoizpen-sektore guztietako enpresen eta langileen premiei erantzute aldera.\nEnplegurako Lanbide Heziketako Sistema osoak 2.400 milioi euro izan zituen ekitaldian zehar; haietatik 1.147 milioi lanean dauden langileei zuzendu zitzaizkien, bai estatuko eremuan, bai autonomikoan.\nArgitaratzailea: Enpleguan Prestatzeko Estatuko Fundazioa\nKontsultatu 2018ko jardueren memoria formatu interaktiboan.\nEnplegurako Prestakuntzaren Sistemak 2.275,8 milioi euroko aurrekontua izan zuen ekitaldi honetan ekimen guztientzat; haietatik 1.065,9 milioi landunen prestakuntzari zuzendu zitzaizkion, Fundazioaren eskuduntza nagusiari.\nZifrak adierazgarriak dira, eta 2017ko egoeraren balantze positiboa egiteko aukera ematen dute fundazioaren helburuak betetzeari dagokionez, ELH ekimenen kudeaketa teknikoan zein Fundaeren gainerako jardueretan. Ildo horretan, enpresek programatutako ekintzen ekimena da aipatzekoa, 633 milioi euroko aurrekontua izan baitzuen finantzatzeko.\nHorrenbestez, 355 mila enpresak eta 4 milioi langilek baino gehiagok atera zioten onura prestakuntzari. Horri erantsi behar zaio 2017an burututako prestakuntza-eskaintzaren bidezko partaidetza, aurreko urteko deialdiaren arabera: 344 plan onetsi ziren, 250 milioi euroko aurrekontuarekin eta programatutako 650 mila parte-hartzaile ingururekin.\n2016ko jardueren memoria\n2016an, balantze positiboa izan du erakundeak fundazioaren helburuak betetzeari dagokionez, bai enplegurako prestakuntza-ekimenen kudeaketa teknikoan, bai gainerako jardueretan. Enpresek programatutako ekintzen ekimenak 610 milioi euroko aurrekontua izan zuen finantzatzeko. Horrenbestez, 367 mila enpresak eta 3,7 milioi langilek baino gehiagok atera zioten onura prestakuntzari.\n2015eko jardueren memoria\n2015 urte garrantzitsua izan da langileen prestakuntzako ibilbide historikoan; izan ere, 30/2015 Legea garatu zen, parlamentuaren adostasun handiarekin, eta jauzi handia izan da sistemaren bilakaerarako. Urte honetan, Estatuko Enplegu Zerbitzu Publikoarekin lankidetzan aritu da Estatuko Fundazioa; arlo horretako kudeaketa-balantzean, 439.188 enpresak lortu dute hobaria prestakuntza-ekintzengatik, eta 3.600.000 langilek hartu dute parte Fundazioak kudeatutako prestakuntza-ekimen guztietan.\nOrrialde kopurua: 86\n2014an, badirudi suspertzen hasi dela gure ekonomia, enplegua eta Gizarte Segurantzako afiliazioa etengabe hazi baitira lehengo urtearen aldean. 433.900 pertsonarekin hazi zen enplegua urtean zehar, eta %2,53koa izan zen urte arteko aldakuntza. Zerbitzuen sektorean, industrian eta eraikuntzan hazi zen batez ere langintza, eta nekazaritzan egin zuen behera.\n2013an, 4.276.099 lagunek hartu zuten parte prestakuntza-ekintzetan enplegurako prestakuntza osoan; haietatik 3.468.682 pertsonak hartu dute parte Hiruko Fundazioak kudeatutako estatuko prestakuntza-ekimenenetan, Estatuko Enplegu Zerbitzu Publikoarekin lan egiten duen erakunde gisa. Bestalde, Espainiako 478.621 enpresak egin dute langileentzako prestakuntza, aurreko urteko 459.620 enpresen aldean; hortaz, %30eko estaldura-tasa dago lanbide-heziketagatik enpresa kotizatzaile guztiei dagokienez.\n2012an, prestakuntzaren arloko akordio nazionalen 20. urteurrena izan zen, gizarte-adostasuna indarrean eta bizirik dagoen zantzu. 2012an Hiruko Fundazioak kudeatutako ekimen guztian, 3,4 milioi parte-hartzaile baino gehiago izan dira, baliabideak modu eraginkorrean erabiltzeagatik, 776 milioi euroko aurrekontuarekin.\nErreforma, doikuntza eta mugen bidegurutze historikoan dago murgilduta Espainia, non baliabideak optimizatzeko eta haien eraginkortasuna hobetzeko betebeharra baitute sektore publikoko erakundeek. Testuinguru honetan, inguruko herrialdeak eredu moldakorretarantz bideratzen ari dira hezkuntza publikoa eta prestakuntza; haien bitartez, ekoizpen-egitura baten parte diren hiritarrek, enpresek eta langileek lehiakortasuna sustatzeko prestakuntza jasoko dute. Aurten ere, emaitza positiboak izan ditu enplegurako prestakuntzak gure herrialdean. Hurrengo orrialdeotan zehatz-mehatz aztertzen den legez, baliabide ekonomiko gutxiko krisialdi honetan, prestakuntzarako beren eskubidea erabiltzen dute langile gehiagok, landun zein langabe: 3.586.493 parte-hartzaile programaturekin eta 432.182 enpresa hezitzailerekin, Espainiako ekoizpen-ehunaren %28,85eko estaldura-tasa erdietsi da.\nAurten, enplegua suntsitzea izan da erakundeen kezka nagusia. Prestakuntza protagonista da berriro, langileen lanbide-gaitasunak eta enpresen lehiakortasuna handitzeko faktore giltzarri gisa. Etengabe hobetzeari eta prestakuntza-ekimenen kudeaketa ebaluatzeari ekin dio Hiruko Fundazioak, eta irmo ari da lanean krisialdiak gehien zigortutako ekoizpen-sektoreek erabili beharreko tresna izan dadin prestakuntza. 2010eko Hiruko Fundazioaren memoria honetan, testuinguruaren analisia, kudeaketa-zeregin nagusiak, finantziazioa eta emaitzak jorratu dira, baita ikerketak eta komunikazio-jarduketak ere.\n2009an, guztiz sendotu da enplegurako lanbide-heziketako eredua; horren harira, enpresa eta langile gehiagok hartu dute parte Hiruko Fundazioak kudeatutako ekimenetan. Lan-merkatuaren egoera aztertu da langabezia gorantz doan egungo krisialdi ekonomikoan, enplegurako prestakuntzaren ikuspuntutik, sektore- eta lurralde-eremuetan. Kudeaketa-lan nagusiak, finantziazioa eta emaitzak aztertu dira. Aurten egindako ikerketek eta komunikazio-jarduketek osatzen dute txostena.\n2008an, enplegurako lanbide-heziketako eredua ezartzen jarraitu da, 395/2007 Errege Dekretuaren araudi-garapena osatu baita. Kudeaketa-lan nagusiak jorratzen ditu eta ikerketen zein ebaluazioaren arloan egindako lanik esanguratsuenak aztertzen ditu txosten honek, baita Hiruko Fundazioak aurten egindako komunikazio eta erakunde-harremaneko ekintzak ere.\n395/2007 Errege Dekretua onestearekin batera, abian jarri da enplegurako lanbide-heziketako eredu berria. Trantsizio-urtea da Hiruko Fundazioarentzat; izan ere, araudi-esparru berriaren baitan garatu behar ditu jarduketak, eta etengabeko prestakuntzaren aurreko ereduari dagozkion ekimenak kudeatu.\n2006ko otsailean, Enplegurako Lanbide Heziketako Akordioa sinatu zuten Gobernuak eta hizketakide sozialek, langileentzako prestakuntza-eredua aldatzen hasteko. Trantsizio-urtea da Hiruko Fundazioarentzat; izan ere, prestakuntza-ekimenen kudeaketa teknikoa, sustapena eta hedapena uztartu behar izan ditu erakundea berregituratzen hastearekin batera, zeinak prestakuntza kudeatzeko eredu berria konfiguratzea eskatzen baitu.\nUrte honetan zehar, etengabeko lanbide-heziketa arautzen duen Errege Dekretuaren baldintzen araberako kudeaketa-egitura sendotzea izango da Fundazioaren jarduera nagusietako bat. Prestakuntza-ekimenen araudia ere aldatu da, hobeto funtzionatzeko eta autonomia-erkidegoek parte hartzen dutela bermatzeko.\n2004an, 1046/2003 Errege Dekretua sartu zen indarrean, etengabeko prestakuntzaren sistemaren lehen erreforma sakonari heltzeko. Urteko gertaera gogoangarriak bildu dira txosten honetan, erreformari eta haren araudi-garapenari dagokienez. Sistema berriari heltzeko beharrezkoak diren kudeaketa-jardueren aldaketak ere islatzen dira.\nHiruko Fundazioaren jardueren hirugarren memoria, 2003koa. Urte garrantzitsua Etengabeko Prestakuntzaren sistemarentzat, 1046/2003 Errege Dekretua argitaratzen baita, abuztuaren 1ekoa, sistema aldatzekoa. Trantsizio-urtea izan da; izan ere, prestakuntzan laguntzeko aurreko ereduari dagozkion azken deialdiak kudeatu eta sistema berria garatzeko beharrezkoak diren prozedurak eta tresnak planifikatu eta doitu dira. Fundazioaren ekoizpen bibliografikoa hazi da, hiru bilduma erantsi baitira Fundazioaren funts bibliografikoan: Ikerketak, Agiriak eta txostenak eta Jardunbide egokien gidak. Memorian azpimarratzen da gero eta usuago erabiltzen dela webgune korporatiboa barne-komunikazioko, deialdiak zabaltzeko eta Etengabeko Prestakuntzaren sistema eta haren prestakuntza-ekimenak ezagutzera emateko tresna gisa.\nHiruko Fundazioaren jardueren bigarren memoria, 2002koa. Urte bereziki esanguratsua izan da Espainian etengabeko prestakuntza kudeatzeko sistemaren bilakaeran. Horrez gain, berrikuntzak izan dira deialdietan: adibidez, ekintza osagarriena aldatu da, Fundazioak behar zituen proiektuetara egokitzeko. Hiruko Fundazioaren irudi korporatiboa eta webgunea sortu dira, deialdiak kudeatzeko elementu giltzarri, haren bitartez zabaltzen hasi baitira kudeaketa-aplikazio informatikoak.\nAurten, Etengabeko Prestakuntzarako III. Akordio Nazionalaren lehen urtean, Enpleguan Prestatzeko Hiruko Fundazioa eratu da, etengabeko prestakuntza-ekimenak kudeatzeaz arduratzeko. 2001ean argitaratutako prestakuntza-deialdien emaitzak aztertu dira memoriaren ataletan (finantziazioa, parte-hartzaileak, egindako prestakuntza-ekintzak...), baita Fundazioaren zuzendaritzek egindako jarduerak deskribatu ere.\nAurten, Etengabeko Prestakuntzarako II. Akordio Nazionalaren indarraldiko (1997-2000) azken urtean, azken jardueren memoria argitaratu du Etengabeko Prestakuntzarako Fundazioak (FORCEM), 2000. urtean zehar garatutako jarduketen eta etengabeko prestakuntzarako laguntzen kudeaketan lortutako emaitzen berri emateko.\nUrtero legez, jardueren memoria argitaratu du Etengabeko Prestakuntzarako Fundazioak (FORCEM), 1999an zehar egindako jarduketen eta Etengabeko Prestakuntzarako II. Akordio Nazionalen kudeaketan erdietsitako emaitzen berri emate aldera.\n1998an zehar Fundazioak garatutako jarduera nagusiak biltzen ditu FORCEMen urteko memoriak, bere kudeaketa-arlo nagusietan lortutako emaitzen eta ekintzen berri emateko. Aurten, lanbide-heziketaren araudi-esparrua osatu da gure herrialdean; horrez gain, Lanbide Heziketako Programa Nazional berria onetsi du Gobernuak, non lanbide-heziketa hainbat alderditan antolatzeko baldintzak ezartzen baitira.\nMemoria honetan, zabal aztertu dira 1996ko abenduan sinatutako akordioak. Akordiook etapa berria zabaldu dute 1997an Etengabeko Prestakuntzako Azpisistema Nazionalerako eta Etengabeko Prestakuntzarako Fundaziorako (FORCEM): Etengabeko Prestakuntzarako II. Akordio Nazionalak eta Lanbide Heziketaren Politikari buruzko Oinarrien Akordioa.\nMemoria honek Etengabeko Prestakuntzarako I. Akordioen indarraldian (1993-1996) lortutako emaitzen berri ematen du. Prestakuntza-sistema berriaren oinarriak aurkezten dira memorian, eta FORCEM osatzeko ezaugarrietako batzuk deskribatzen dira, sistema berria kudeatzeko tresna den aldetik. Halaber, lau urteotan erdietsitako emaitzak aztertu dira, proposatutako helburuak lortzeko eraginkortasuna zein efizientzia aintzat hartuta.\nFORCEMek 1996an —erakundea finkatzeko aldian— garatutako jardueraren emaitzak islatzen ditu memoria honek. Bertan azaltzen dira prestakuntzarako laguntza-molde ezberdinen zifra guztiak eta FORCEMen partaidetza Leonardo eta ADAPT europar programa eta ekimenetan. Era berean, egindako jarduera bakoitzaren banaketa ekonomikoa zehazten da.\nCookie-ak erabiltzeko politika


HABE IKASBIL: Algaraklown: Ospitaleetan irribarreak eragiten\nHelburu horrekin sortu zen Algaraklown taldea. Saioa Aizpurua eta Irantzu Mantso talde horretako kideak dira eta ospitalean umeei egonaldia arintzeaz arduratzen dira. Saioa taldeko sortzailea eta arima da, eta Irantzu taldean hasi berria.\nOrain gutxi, umeei ebakuntza-gelaraino laguntzen hasi dira.\nMANU ETXEZORTU.- Bisita berezi bat daukagu gaur Faktorian. Izan ere, normalean ospitalean dauden umeei bisita egiten diete gure hurrengo gonbidatuek. Algaraclown-eko bi kide etorri zaizkigu, Maialen Otermin.\nMAIALEN OTERMIN.- Bai. 7 urte bete dituzte ospitaleko umeak alaitzen. Ez da zenbaki borobila. Baina orain dela hilabete gutxi haurrei ebakuntza-gelaraino laguntzen hasi dira. Eta esperientzia zer moduzkoa izaten ari den jakiteko ba gurera ekarri nahi izan ditugu.\nMANU ETXEZORTU.- Gurekin dira Saioa Aizpurua. Egun on, Saioa.\nSAIOA AIZPURUA. Egun on.\nMANU ETXEZORTU.- Eta Irantzu Mantso…\nIRANTZU MANTSO. Kaixo, egun on.\nMANU ETXEZORTU.- Irantzu, egun on. Bueno, Saioa, kontaiguzu, zu hasieratik zaude Algaraclown taldean, ezta? Sortzaileetako bat zara.\nSAIOA AIZPURUA.- Bai. Hori da. 7 urte daramat proiektu honetan…\nMANU ETXEZORTU.- Bai.\nSAIOA AIZPURUA. Eta bueno, 7 urteetan ba bueno, gauza asko aldatu dira. Bada, pailazo desberdinak ditugu. Bueno, bisitak ugaritu ditugu.\nMANU ETXEZORTU.- Irantzu, kontaiguzu zure esperientzia. Zu hasiberria zara, ezta?\nIRANTZU MANTSO. Berri-berria. Bi bisita egin ditut behatzaile bezala eta bakarra pailazo bezala. O sea que (beraz), berri-berria, guztiz berria.\nMANU ETXEZORTU.- Bisita zer da? Besterik gabe gela bateko ateari kox-kox-kox jotzea, sartzea jakinda han ume bat dagoela eta ume horrekin egotea eta harentzat antzerki moduko bat egitea? Hori da bisita bat?\nSAIOA AIZPURUA. Bada, bai. Bueno, aurretik ume horri baimena eskatu behar zaio. Eta hori da igual politena, hunkigarriena eta ederrena, ez?, daukana talde honek. Ume horiei edo eskaintzen zaiela aukera baietz ala ezetz esateko, modu batez.\nIRANTZU MANTSO.- Bueno, nik esango nuke gure saioa igual, edo gure bisita hor hasiko litzatekeela, barrura begira edo familiari begira, baina lehenagotik hasten da ere bai, ez? Zeren aldatu baino lehenago, ez?, gure pailazo-arropak jarri baino lehenago, bai joaten gara ofizinara (bulegora) edo…\nMAIALEN OTERMIN.- Kontrol-bulegora edo…\nSAIOA AIZPURUA.- Bai. Kontrol-bulegora, ez?, eta han eskatzen dizkiegu pixka bat ba gelen datuak: ze ume dauden, zenbat urte dituzten, beraien izenak… Batzuetan informazio hori edukita ere, gero guztiz kontrakoa ikusten badugu ere, ez?, baina oso baliagarria da.\nMAIALEN OTERMIN.- Hemen bi pertsona zaudete, baina, baina taldean gehiago zarete. Zer perfiletako jendea zaudete taldean?\nSAIOA AIZPURUA.- Bueno, normalean denak clow formakuntza daukagun jendea gara. Zeren taldean sartzeko, bai edo bai, clown formakuntza ona eduki behar da, ez?\nMAIALEN OTERMIN. - Ideia hori nondik etorri da? Zuen proposamena izan da edo, edo pentsatzen dut ospitalearekin ere hitz egin beharko zenutela?\nSAIOA AIZPURUA.- Bai, bueno, gure proposamena izan zen, baina ez da izan horrela, ba etorri zaigu. Urte asko egon dira beste lekuetan egiten: Murtzian, Bartzelonan… Urte pila bat daramate (egiten) ba gu orain egiten ari garena, ez? Bueno, beraiekin topaketa batzuetan elkartzen gara ere bai. Eta bueno, komentatu izan dute nolako jarrera ona eduki duen ba, adibidez, igual kirofanoko (ebakuntza-gelako) akonpainamenduak ez? Eta orduan ikusita pixka bat ere bai prest ginela ba lan hori burutzeko, ba bueno, bildu ginen ospitaleko jendearekin eta bueno, ados ikusi zuten (baietz esan zuten, ados zeuden), probatu genuen eta horrela jarraitzen ari da.\nMANU ETXEZORTU.- Helburua zein da, haurra lasaitzea? Ebakuntza egin behar zaion haur hori lasaitzea.\nSAIOA AIZPURUA. Bai. Gauza desberdinak dira: batzuk horiek dira, ez? Pixka bat burutik kentzea ere bai ebakuntza datorrela eta nerbiosismo (urduritasun) hori bakarrik…\nMANU ETXEZORTU.- Zer pasatuko ote zait eta?\nSAIOA AIZPURUA.- Eta gero ere bai, ebakuntzara pasatu baino lehenago denbora pasatzen dute. Lehenengoak, ba bueno, segituan doaz, zuzenean sartzen dira, baina besteek itxaron egin behar dute. Eta itxaronaldi hori askotan bakarrik egiten dute, nahi dut esan bakarrik, bada, gurasoekin eta hori… Eta orduan ere bai erlazio bat sortzea, ez? Beste ume horrekin, bere ohe aurrean dagoenarekin, erlazio bat sortzea, ez? beraien artean. Eta nik uste hori lortzen dugunean, ez? zoragarria dela…\nGure txikitako beldurrak\nBeldurra noiz edo noiz denok izan dugun sentsazioa da. Beldurrak askotan irrazionalak dira, eta zer esanik ez txikitan sentitzen ditugunak.\nNola gainditu haurrek medikuari dioten beldurra?\nEHUko ikasleek antolatuta, haurrek medikuari dioten beldurra gainditzen laguntzeko "Hartzen erietxea" izeneko ekimen bitxia jarri dute martxan.


Mendebaleko inperialismo “humanitarioa” Malin: honetan integristak-separatistak dira gaiztoak • ZUZEU\nMendebaleko inperialismo “humanitarioa” Malin: honetan integristak-separatistak dira gaiztoak\nIrak, Afganistan, Libia, Siria…. odolezko anabasa bilakatu eta gero Mali-ren txanda heldu da ustekabean. Frantziar Errepublika Mali bonbardatzen ari da, dioten bezala, hango biztanleak aukerako “gaiztoengandik” babesteko.\nOrain, gaiztoenak Malin sharia ezarri nahi omen duten islamistak-separatistak dira. Ze arraroa …. ez daude Frantzia eta Mendebaleko gainontzeko Estatuak islamistak laguntzen Siriako gobernua botatzeko asmoz, lehen Libiakoarekin egin zuten bezala? Onak dira islamistak Libia eta Sirian eta gaiztoak Malin? Utzi ditzagun galdera deseroso hauentzako erantzunak gerorako.\n2012ko apirilaren 6an Azawad-en Askapen Nazionalerako Mugimenduak (AANM) bere herriaren independentzia aldarrikatu zuen. Iragan mendeko deskolonizazio prozesuan Frantziar Errepublikak artifizialki sortu zuen Mali Estatuaren iparraldean kokatuta dago matxinatu diren tuaregen herria, Azawad. Independentzia aldarrikatu eta gero AANM eta tuareg islamisten arteko liskarrak sortu ziren.\nEdonola ere, Azawaden independentziaren aldarrikapena ez zen izan ez Mendebaleko Estatu inperialisten gustukoa ezta Afrikako Batasunarenak ere. Guztiak kokatu ziren independentzia horren aurka. Jarraian etorri da eraso militar bat gauzatu baino lehen ohikoa bilakatu den fartsa; mendebaleko komunikabidetan “iritzi publikoa” moldatzea, Nazio Batuen Erakundeen babesa lortu (eta ez bada lortzen berdin dio) eta … alehop! badaukagu Europako potentzi baten bonbarderoak berriro demokrazia esportatzen atzeratuta eta basatiak diren alproja batzuk zibilizatzeko. Gurutzadetan bezala, Espainiarrak Amerikara heldu zirenean bezala…… beti bezala.\nOraingoz ez dago oso garbi zein den eraso militarraren aitzakiarik nagusiena; Azawaden independentziarekin amaitzea ala Malin Estatu islamista bat ekiditea, edo biak batera.\nEdonola ere, guztiok dakigu benetako helbururik nagusiena Maliren lehengaiak eta Gobernua kontrolatzea dela, eta eraso inperialista hau “terrorismo yihadista”ren aurkako borroka gisa aurkezten digute. Afganistanen aurka egin zuten bezala.\nAzken aitzaki honen harira burutazio batzuk datozkit burura.\nMendebaleko inperialismoa eta islamismoa\nXXI mendeko inperialismoak islamismoaren fenomenoarekin zinismo erraldoia eta lotsagabea erabiltzen du; batzuetan ezkerreko indarren edo “etsaia” diren Estatuen aurka aliatu gisa erabiltzen du islamismoa, eta beste batzuetan bere eraso militarrak gauzatzeko etsai moduan aurkezten du.\n-Afganistan: 1980ko hamarkadan Afganistango gobernuan Sobietarrek laguntzen zuten eta bere burua ezkerrekoa eta aurrerakoitzat aurkezten zuen alderdi bat zegoen: Afganistango Herriko Alderdi Demokratikoa (AHAD). Horren aurka gaur taliban izenarekin ezagutzen ditugunak altxatu ziren. Mendebaleko Estatuek masiboki lagundu zituzten talibanak “askatasunaren borrokalariak” (Bin Laden besteak beste) deitzen zituzten. Sobietarrak bota eta ezkerreko gobernua suntsitu eta gero boterera heldu ziren talibanak.\n2001ean Estatu Batuek Europako Estatu batzuek lagunduta Afganistan inbaditu zuten, 20 urte lehenago beraiek babestu zituzten “askatasunaren borrokalari” talibanak agintetik botatzeko . Hori baino lehen talibanak ze gaiztoak ziren ongi erakutsi ziguten komunikabidetan, esaterako: emakumeei burka eramaten behartzen zituzten eta Buda erraldoiak suntsitu zituzten. Feminismoa eta Kultura inperialismoaren aitzakiak bezala. Eta inbasioak eta gudak gaur arte diraute.\nLaburbiltzen; ezkerreko alderdi bat gobernutik kentzeko bat egin zuten islamismoak eta Mendebaleko inperialismoak. Helburua lortuta haien arteko komeriak hasi ziren.\n-Libia: denboran hurbiltasunagatik ez da beharrezkoa historia gogoratzea. Eraso honetan Mendebaleko Potentziek, Sarkozyren Frantziako Errepublika buru, eta Golkoko Monarkiek antimperialista zen Libiaren Gadafiren gobernu “etsaia” botatzeko militarki, ekonomikoki eta politikoki talde islamista lagundu zituzten. Orain, Gadafiren gobernua suntsituta, elkarrekin ostiaka daude.\nGogora dezagun eraso errazteko Libiaren Gobernuari buruzko mota guztietako gezurr ak islatzeaz gain gure komunikabideek islamisten aurpegi gizatiarra erakusten zigutela, “iraultzaileak”, “askatasunaren matxinoak” eta abar deituz. Afganistanen bezala.\nLaburbiltzen; “etsaia” eta antimperialista zen gobernu bat kentzeko bat egin zuten berriro islamistek eta Mendebaleko Estatuek. Helburua lortuta haien arteko komeriak hasi dira.\n-Siria: Libian gertatutakoaren oso kopia antzekoa da han gertatzen ari dena. Bat eginda daude NATOko kidea den Turkiak kontrolatzen dituen islamistak, Golkoko Monarkiek gidatzen dituzten salafistak eta Mendebaleko Estatuak, berriro Frantziako Errepublika buru (orain Hollanderekin), Siriako Al Assad-en gobernu antinperialista botatzeko. Aukera honetan ez zuten NBEaren Segurtasun Kontseiluaren babesa (Errusiak eta Txinak, ez Libiarekin bezala, aurkako botoa eman zuten) eta haien planak moteldu dira.\nHonetan ere matxino islamisten soslai beldurgarriena saiatu da ezkutatzen hemengo komunikabidetan. Gatazka nahi baino gehiago luzatzen ari denez gero eta zailago bilakatzen ari zaie ezkutatzea Mendebalaren aliatuak diren matxino islamistek egiten dituzten triskantzak eta Siriarako daukaten egitasmoa: sharia. Horregatik orain saiatzen ari dira desberdintzen “islamista onak” (Turkiaren aldeko Siriako Armada Askea) eta “islamista gaiztoak” (Al Quaeda).\n-Mali: Zergatik Afganistan, Libia eta Sirian bultzatzen duten islamismoa ona da eta hain txarra Malin dagoena? Justifikatzen du horrek beste eraso militar odoltsu bat gauzatzea? Badirudi baietz, baina guztiok dakigu zeintzuk diren benetako arrazoia; urrea, uranioa….\nZinismoa, hipokresia, ankerkeria, basakeriak… maila kolosaletan, munduko bazter horietan neurri gabeko sufrimendua eta lapurretak gauzatzeko. Gure botoekin.\nEta gu, zer? Engainatuta gaude?\nIrak eta Afganistan inbasioen aurkako mobilizazio handiak izan ziren Europan gauzatu ziren azken salaketa antinperialista masiboak. Gero, Libia, Siria, orain Mali…. ez da ia inor mugitzen. Inperialismo “humanitarioa” eta bere inguruko bonbardaketa mediatikoak lagundu dute gure gizartea begi onez ikustea eraso militar hauek. Guk bozkatzen ditugun gobernuek eta alderdiek agintzen dituzte sarraski guzti hauek.\nBaina ez gaitezen inozoak izan; ez gaude engainatuta. Europako gizarteetan gehienak pentsatzen du inbasio eta eraso militar hauen ondorio bat status quo mantentzea dela, beste era batean esanda; gure bizitza maila mantentzea. Eta horretaz gain gure bonbarderoen azpian hiltzen direnak “diktadoreak”, “satrapak”, “integrista” eta antzekoak (edo “alboko kalteak”) direla esaten badigute gure kontzientzia lasaitzen da eta askoz hobeto egiten dugu lo. Gainera, ez dugu ikusten han isurtzen den odolak gu zipriztintzeko arriskurik. Oraingoz, Madrilen 2011an gertatu zena salbuespena da. Ikusiko dugu etorkizunean.\nGure gizartetan gehienetan ezkerreko sektoreak dira kontzientzia kritikoaren papera jokatzen dutenak. Baina badirudi gehienek, Europan behintzat, inperialismoaren “gizatiarra”ren amua hestegorriraino irentsi dutela. Libiaren kasuan “Ez OTAN ez Gadafi”, leloarekin lasai asko geratu ziren inperialismoari aurre ez egiteko. Eta haluzinagarriena zena, batzuk NATOren kidea den “Turkiak gidatutako neocalifato islamikoa bat sozialismorako bidea izan daitekela” ondorioztatu zuten.\nSiriaren kasuan Siriako lehendakaria, Al Assad, ze gaiztoa den errepikatzen dute etengabe besoak guru tzatuta geratzeko.\nDetaile moduan; artikulu hau idazten nuen bitartean Euskal Herriko ezkerreko irrati batean solasaldi bat entzun dut. Bertan zegoen partaide batek justifikatzen zuen Frantziaren erasoa Malin sharia ezartzen ekiditeko, emakumeen eskubideak bermatzeko. Afganistan inbaditzeko burkaren aitzakiaren kopia.\nBadirudi Mendebaleko kapitalismoaren krisiak eraso eta inbasio militarren beharra handitu dituela, eta sarraskiz sarraski bere “etsaiak” diren estatuak, mugimendu eta sektoreak beren bonbardaketen azpian erortzen ari dira.\nDuela aste batzuetatik iragarrita zegoen Malin Azawaden aurkako erasoa hasi da, Siriakoak jarraitzen du eta zerrendaren lehenengo lekuetan Iran edo Libanoko Hezbollah daude. Begiratu ditut niretzat nazioarteko elkartasun arloan erreferentzialenak eta borrokalarienak diren erakunde internazionalisten webgunetan eta ez dut txintik ikusi Malin edota Sirian gertatzen ari denari buruz. Ez salaketarik ez kontzientziazio lanik.\nInperialismoa garaipenak lortzen ari da, baita gure buruan ere.\n19 pentsamendu “Mendebaleko inperialismo “humanitarioa” Malin: honetan integristak-separatistak dira gaiztoak”-ri buruz\nOxandabaratz 2013-01-16 00:54\nSalatzen duzun guzti horren paradigma, I. Larrea, Jugoslavia izan zen. Hor bai inork ez zuela ahotsik altxatu.\nOxandabaratz 2013-01-16 00:58\nZuk salatzen duzunaren padradigma, I. Larrea, Jugoslavia izna zen; bai 91-95an, zein 99an. Hor bai sartu zigutela ederki ziria. Hor inork ez zuen altxatu ahotsik (eta batzuek oraindik eredugarritzat dute hor gertatutakoa, sinesgaitza!)\nMagia borras 2013-01-16 08:20\nHartu hemendik, gehitu handik, dena ondo nahastu eta Larrearen historia lezio aparta. Beti ere, sozialismoaren aurkako eraso guztien gainetik eta logika ororen azpitik. Benetan delirantea dirudit…\nGalder Gonzalez 2013-01-16 10:11\nNik detaile bat: Independentista eta integristak ez dira talde bera. Azawaden independentzia lortu zuen MNLAren ideologia bat da eta bere aurka dagoen AQMIren taldeak beste batzuk. Biak ala biak daude, gainera Maliren gobernuaren aurka. Hau da, 3 bando daude, baina lehenengo biak euren artean borrokan daude, aldi berean.\nI. Larrea 2013-01-16 12:22\n3. pasartean gaia aipatzen dut: “Independentzia aldarrikatu eta gero AANM eta tuareg islamisten arteko liskarrak sortu ziren.”\nDen dela, artikuluan planteatzen dudan galdera bat honako hau da: “Oraingoz ez dago oso garbi zein den eraso militarraren aitzakiarik nagusiena; Azawaden independentziarekin amaitzea ala Malin Estatu islamista bat ekiditea, edo biak batera.”. Nik behintzat ez daukat oso garbi, badirudi frantziarrek bi gaiak nahasten dituztela.\nAmonamantangorri 2013-01-16 12:30\nMexikoko La Jornadan analisia. Zaharra izanagatik ere, uste dut merezi duela irakurtzea: http://www.jornada.unam.mx/2012/11/04/opinion/020a1mun\nI. Larrea 2013-01-16 12:39\nSaiatzen ari naiz zuk emandako loturan sartzen baina ezin dut. Ez dakit nire arazo teknikoa den ala helbidea okerra den.\nAmonamantangorri 2013-01-16 12:53\nArestian sartu nauk, baina orain nik ere ezin diatt. Hemen aurkitu diat: http://www.cronicapopular.es/2012/11/mali-el-siguiente-afganistan/\nKrisia 2013-01-17 00:42\nNondik heldu dira arma astunak islamisten eskuetara? Nork ordainduta? Horri pista segituz, beste gerra guztietan bezala, agian ulertuko dugu zergatik laguntxu batzuen artean montatu duten gerra berri hau. Gainera badago puntu gehigarri bat: hilko diren asko beltzak dira. Eta jakina denez, beltzen heriotzak ez dute txurienak beste kontatzen (arabeenak ere ez, baina arabeenak ikusi egiten dira telebistan, beltzenak ez: arazo bat gutxiago gure kontzientzietarako). Nahikoa daukagu gure krisiarekin, zer axola zer beste “krisi” sortzen ditugun Europatik kanpo gure industria “zehatz” batzuk krisian eror ez daitezen.\nTapioka koronela 2013-01-19 02:53\nBuuuufffff! I.Larrearen ohiko nahaste-borraste manikeotako bat. Gadafi eta Al-Assad antinperialistak direla esateak zer esan nahi du? Gadafik zerbait eduki badu bere ibilbidean inkoherentzia izan da. Libian talde komunistak zapaldu zituen kanpoan laguntzen zituen bitartean. Eta Gerra Hotza bukatu zenean guztiez ahaztu zen eta Mendebaldeko presidente petroliozaleei begiekin keinuka hasi zen. Berlusconirekin txantxak egiten zituen, Aznarri zaldi bat oparitu zion, Cameronek Tripolira bidaiatzen zuen eta Sarkozyri kanpaina ordaindu zion. Horregatik ulertzen ez dudana da Gadafiren laguntxo berriek nolatan konspiratu zuten hain azkar, Europako enpresak jada Libiako pastelaren zati bat baitzuten. Adibidez British Petroleum 2010eko irailan itzuli zen Libiara. Beraz, nork, nola eta zergatik erabaki zuten Gadafi botatzea? Nik ez dakit, I.Larreak badirudienez bai. Egia dena da NATO gabe gadafi ez zutela botako, eta Libia eta eskualde osoa hobeo zeudela leheno, orain baino. Baina tipo hori ez da Fidel Castro. Bide batez, bitxia da 2011 baino lehen Estatu batuek Gadafiri buruz esaten zutena orain irkaurtzea http://www.guardian.co.uk/world/us-embassy-cables-documents/63423\nTapioka koronela 2013-01-19 03:13\nEta Al-Assadi buruz zer esan? Estatu Batuen etsaia, eta Estatu Batuen etsaien etsaia ere izandakoa. Edo ahaztu dugu Al-Assad aitak zein ‘gustuko’ zuen Sadam Hussein? 1991n Golkoko gerraren alde agertu zen Siria. Ze jarrera eduki zuen orduan? Inperialista edo atinperialista? Eta 2004an kurduei egurra eman zienean? Begira, Turkia natozalea, Iran integrista eta elkarrekin etsaitutako Siriako eta Irakeko Baath alderdiak elkartu dituen gauza bakarra: kurduei egurra ematea. Ez manikeoa izan, I.Larrea. NATOren aurka egoteak ez du esan nahi Gadafi eta Al-Assad goratu behar direnik, eta gadafi eta Al-Asad ez goratzeak ez du esan nahi inperialista bat zarenik. Ni, aukeran, kurduekin eta MNLArekin. Eta Azawadekin planteatu duzun galderan, nire iritzia, inongo frogarik gabe, hau da: MNLAren aurka ez dute esku hartu, independentzia aldarrikatu duen indar sekular bat delako, Europako iritzi publikoak irensteko zailagoa; seguraski luzerago asmatuko zuten moduren bat, baina sutilagoa, edo bestela de factokoa onartu eta uranioa eta mineralak ustiatzeko MNLArekin negoziatzen saiatuko ziren. Nire ustez ‘Krisia’-k arma astunekin aipatu duenaren bidetik doa asuntoa: irensgarriagoa zen etsai bat sortu dute, eta orain horrek dena justifikatzen die: Azawad osoa hartu, Maliko kolpistak legitimatu, eta xake taulan pieza bat irabazi.\nI. Larrea 2013-01-22 15:42\nKaixo nire idazkien ohiko irakurleak zareten “Koronel Tapioka”, “Magia Borras” eta izen berri, desberdin eta irudimentsu guztiei.\nEztabaida hau ez da berria eta duela hilabete batzuk kazetari “pofesional” batekin aritu nintzen honi buruz.\nEdonola ere, interesgarria iruditzen zait eztabaida berriro gogoraztea, Coronel.\nEz duzue aukera galtzen Mendebaleko Inperialismoaren bonbarderoen azpian daudenen maltzurkeriak, akatsak eta kontraesanak etengabe azpimarratzeko. Aspaldian aurkitu nuen zuen jarrera ondo deskribatzen zuen artikulu bat; Manuel Navarrete-ren “Culto a la derrota” hain zuzen ere:\n“..En realidad, no han mentido al decir nada de eso. Pero está claro que es el imperialismo el que ha marcado el ritmo del debate, lo cual es muy determinante. ¿Por qué las otras 51 semanas del año no era el momento de hablar del Tíbet, de Hussein, de Milosevic, de Gadafi o de Ahmadineyad, pero justo cuando al imperialismo y sus medios de comunicación les interesa, debemos ponernos todos a hablar como locos de esas cosas?”\n“Es bochornoso comprobar a qué nivel cierta izquierda se encuentra alienada y subordinada a los medios de comunicación burgueses. Sonroja ver el miedo a ser tachados de gente que “apoya dictadores”, a las primeras de cambio, en caso de que no repitamos constantemente y prácticamente en cada frase nuestro desprecio por el líder de cualquier nación que sea acosada por el imperialismo (ya sea este líder Sadam Hussein, Milosevic o Gadafi).\n“Si la OTAN piensa invadir Iraq, justo esa semana esta cierta “izquierda” se pone a recordar las terribles matanzas cometidas por Sadam Hussein contra el pueblo kurdo. Si la OTAN piensa invadir Yugoslavia o Libia, justo esa semana es el momento de redactar sesudos análisis sobre cómo Milosevic y Gadafi pactaron con el imperialismo en determinados momentos de sus trayectorias políticas”\nOrain Mali (edo Azawad)en txanda heldu eta ez dago oso garbi zer egingo duzue gogo gehiagoz; erasoa salatu ala erasotuen miseriak aireratu.\nNiri berdin zait tuareg edo islamista horiek Libian Gadafiren Gobernuaren alde ala NATOren babesa jaso zuten matxino islamisten alde borrokatu izana. Badauzkate akatsak, kontraesanak eta maltzurkeriak haien historialean? Ziur baietz, baina Mendebaleko inperialismoak eraso egiten dien unean ez naiz hasiko barreiatzen urbi et orbi ze gaiztoa diren. Ez nuen egin ez Hussein ez talibanekin ere. Mendebaleko inperialismoa egiten ari zaie eraso, haien burujabetzaren aurka eta horrek argi uzten dit non dagoen lehentasunezko kontraesana. Inperialismoa salatu.\nAutodeterminazioa eta burujabetza guztiontzat, ez soilik nire ideologiaren arabera “garbiak” direnak edo “lehendakari demokratikoa (???)” daukatenentzat. Eta burujabeak direnean kritikatuko ditut beharrezkoa iruditzen bazait.\nAmaitzeko; ezkerreko medio hauetan argitaratu dute euskaraz ala gaztelaniaz artikulu hau:\nEzkerreko medio horiei gustatuko zaizkie “gezurrak” eta “nahaste borraste patetiko eta deliranteak”?\nBaina tira, zuretzat eta “pofesionalentzat”, ziur aski medio hauek izango dira “Kazajastan”go blogen parekoak, eh?\nI. Larrea 2013-01-22 19:18\n“Eraso inperialistari ez Malin!”\n“…..Beraz, estatu frantzesak, hitzez hainbeste defendatzen duen demokraziatik urruti, eta arrisku islamistaren diskurtsopean (libian islamistak defendatu dituzte inongo eskrupulorik gabe, eta gaur egun Sirian ere babesten ari dira) Sahel lurraldeko kontrol geopolitikoa ziurtatu nahi du eta bertako baliabide naturalak xahutu nahi ditu……”\nTapioka koronela 2013-01-25 13:22\nI.Larrea ere izen aski irudimentsua da.\nKontua da Gadafiren edo Al-Assaden defentsa esplizitua egiten ez duenari zuk inperialista deitzen diozula. Siriako alderdi komunistako kideak badaude, Al-Assaden erregimenak torturatuak, Qatarrek eta Washingtonek sortutako taldean sartzeari uko egin diotenak eta orain esku hartze militarraren aurka daudenak eta Al-Assad berarekin negoziatu nahian ari direnak. Haien aurrean ez nintzateke ausartuko Baath alderdiaren loriak goraipatzera. Eta, beraz, gainerakook Ahmadineyad eta kritikatzen baditugu, inperialistek pausoa markatzen digutelako da. Kontuan hartuta Iran 1979tik dagola inperialismoaren jomugan, orduan inoiz ezingo dugu hango sistema kritikatu, nahiz eta oraintxe bi anaia kurdu heriotzera zigortua dituen, portzierto, mendebaldeko komunikabide inperialistetan ikusi ez dudan gauza bat http://www.ekurd.net/mismas/articles/misc2013/1/irankurd909.htm Baina Ahmadineyaden alde egon behar dut, bestela igual sionismoarekin lerratu nahi zelako. Malin erasoa salatu edo erasotuen miseriak atera diozu. Zein dira zuretzat erasotuak? Zeren bonbak jasotzen dituzten islamisten kontra egongo zara, Libian eta Sirian hala zaudenez gero. Niretzat erasotuak Maliko herritar xumeak dira, sharia edo frantsesen artean aukeratu behar izan dutelako, eta bigarrena aukeratu dute. Lehenengoarekin gobernu irrazional eta hiltzaile bat izango zuten, eta bigarrenarekin soberania galdu dute luzerako, eta gaurko ogia eta luzerako miseria irabazi. Baina eraso handiena tuareg independentistek jaso dute, Maliko gobernuaren zapalkuntzatik askatu ondoren, integristek desplazatu dituztelako, eta Frantziak haien de factoko independentizarekin bukatuko du orain. Baina zu zeurera: etsaiaren etsai oro nire laguna da, eta hala ez dioena ineprialista-faxista bat da\nI. Larrea 2013-01-28 19:33\nLibian eta Sirian lana errazago zeneukan/daukazun: Mendebaleko Inperialismoak bonbardatzen dituen bitartean etsaiak diren/ziren gobernuak kritikatzen dituzu etengabe, Libia edo Siriako islamistei “iraultzaileak” edota “matxino armatak” deitu eta ….. hori bai, hori “herri xumea”ren alde egitea!\nGogorazten dizut Manuel Navarrete zuetaz dioena:\nEsanguratsua da oso Malin eraso inperialista berri bat hasi bezain laster zuk hastea berriro gogoratzen ze gaiztoa diren ….. Al Assad, Ahmadineyad eta Gadafi ¡!!\nHona hemen Iñaki Egañak Siriaz eta Maliz esaten duena:\n“…La participación de Francia a través de su Armada y sus agentes encubiertos en Siria y Malí es uno de los paradigmas del argumento lanzado. Los salafistas, los integristas, al asalto del poder en Damasco. Apoyados sólidamente por París. En la misma medida, los fundamentalistas aspiran a derrocar al Gobierno de Bamako, en Malí, surgido por cierto de un golpe de Estado y apoyado ahora por las tropas de Hollande.\nUn periodistas francés sugería recientemente la paradoja de que agentes encubiertos de Francia se juntarían en París, en la retaguardia. Los unos salafistas, procedentes de Siria. Los otros combatientes contra el salafismo, procedentes de Malí. Todos ellos pagados por el Ministerio de Defensa francés, gobierno de gobiernos…”\nNik orain Mali-rekin, lehen Irak, Afganistan, Palestina, Libia, Siria eta abarrekin egin nuen bezala Mendebaleko inperialismoa salatuko dut indar guztiaz.\nBaina zu zeurera; etika gora etika behera Mendebaleko inperialismoaren gidoi “informatiboa” jarraitu berari gehien interesatzen zaionean.\nAziu, galdera bat: zergatik deitzen diozu zure buruari “inperialista-faxista” ?\nTapioka koronela 2013-01-30 00:23\nGora Argentinako junta militar antinperialista! Malvinetan munduko potentzia kolonial handienari hortzak erakutsi zizkiona. Eta ez hasi orain 30.000 ezkertiar desagerrerazi zituztela eta milaka gehiago torturatu esaten. Husseinekin ez zenuen hori egin, eta ezta talibanekin ere. Ez jarraitu inperialisten bide informatiboa\nI. Larrea 2013-01-31 12:38\nBegira begira Coronel; zure irizpideen arabera beste “nahaste-borraste manikeo” bat gehiago:\n“Malí, Níger… ¿Argelia? El imperialismo criminal recoloniza África”\n“….Los mismos países imperialistas (UE Y EE.UU.) que han destrozado Libia y que llevan camino de aniquilar Siria – como antes hicieron con Iraq y Afganistán – tienen la desvergüenza de utilizar el pretexto de luchar contra el terrorismo islamista en Malí, cuando han apoyado y están rearmando hasta los dientes a esos mismos grupos para invadir países soberanos y derrocar gobiernos legítimos que aseguraban a sus pueblos grados de bienestar social que eran posibles mediante un relativo control de sus riquezas naturales….”\n“…El control de África por EE.UU. y la UE tuvo un hito fundamental en la destrucción de la Libia de Gadafi – pilar de la construcción de una identidad africana soberana y antiimperialista. Los islamistas que controlan Libia de la mano de la OTAN no han dudado en permitir la instalación de la mayor base militar del AFRICOM, Comando de EE.UU. para África y que antes no había conseguido alojar en ningún país…”\nEta zu bitartean behin eta berriro gogoratzen ze gaiztoa diren ….. Al Assad, Ahmadineyad eta Gadafi ¡!!… eta orain Argentinako milikoak !!!!???\nBerriro Manuel Navarrete:\n“..En realidad, no han mentido al decir nada de eso. Pero está claro que es el imperialismo el que ha marcado el ritmo del debate, lo cual es muy determinante. ¿Por qué las otras 51 semanas del año no era el momento de hablar del Tíbet, de Hussein, de Milosevic, de Gadafi o de Ahmadineyad, pero justo cuando al imperialismo y sus medios de comunicación les interesa, debemos ponernos todos a hablar como locos de esas cosas?…”\nI. Larrea 2014-05-23 12:07\n“MALIKO GOBERNUAK GUDA DEKLARATU DIE BERRIZ ERE ERREBELDE TUAREGEI, FRANTZIAREN LAGUNTZAREKIN”\n“…Frantziak uranioa ustiatzen du eremu horretan eta asteartean bere armadako 30 kide Kidalera bidali ditu Maliko armadari laguntzera, Malikahere gunean irakurri dugunez. ARGIAren azalean “Inperialismoak uranioa bereganatzen jarraitzen du” titularra zeraman zenbakian, Pello Zubiriak honela laburbildu zuen uranioaren afera Mali-Azawad: gerra inperiala etxe atarian daukagu erreportajean:…”\nItzain 2014-05-23 16:01\nBaina Larrea… beti igoal!\nFrantziako gobernu (sozialistak) Malira bidali baditu soldaduak, demokrazia eta giza eskubideak zaintzen laguntzeko izan da. Denon onerako, bestela esanda.\nUranio-harri koxkor batzuengatik nola egingo zuen ba halakorik? Txarto pentzetan beti.